text: Sundhedscenter åbner igen efter risiko for tag-kollaps
  23 marts 2016 kl. 05.47
  Aabenraa Kommunes Sundhedscenter i Rødekro åbner onsdag igen efter en uges lukning på grund fare for kollaps af centrets tag. Svømmehallen er fortsat lukket.
  Foreløbige tekniske undersøgelser af Aabenraa Kommunes Sundhedscenter har tirsdag afklaret, at sundhedscentret samt fitnesscentret Sport og Fitness og Rødekro Fysioterapi, der har til huse i sundhedscentret på Østergade 61-63 i Rødekro, kan åbne igen i dag, onsdag.
  Sundhedscentret i Rødekro blev lukket torsdag i sidste uge, hvor omkring 50 brugere og ansatte blev evakueret, da taget over svømmehallen var i overhængende fare for at styrte sammen.
  Svømmehallen vil fortsat være lukket, og kommunen afventer nærmere tekniske undersøgelser, før det kan siges, hvornår svømmehallen kan åbne igen. Det oplyser Aabenraa Kommune i en pressemeddelelse.
  Sundhedscentrets øvrige kommunale aktiviteter kan også fortsætte som vanligt fra i dag.
  